אייל גולן

ביוגרפיה

גולן נולד בשם אייל ביטון לרונית ג'מיל ודניאל ביטון. הוא גדל והתחנך בשכונת כפר מרמורק שברחובות. בגיל 4 התגרשו הוריו, וגולן גר במחיצת הורי אמו, משפחת "ג'מיל-גולן", בשכונת אושיות ברחובות. בשנת 1990, הוסיף לתעודת הזהות שלו את שם הבמה - "גולן". בצעירותו, עבד גולן כפועל בניין במשך מספר שנים, ושיחק בקבוצת הפועל מרמורק, שהייתה אז בליגה א'. לאחר מכן, עבר לקבוצת מכבי שעריים, בה שיחק זמן מה. במהלך שירותו הצבאי, שימש גולן עובד רס"ר בתל השומר.

תחילת דרכו

בשנת 1989, בגיל 18, הופיע גולן באירוע משפחתי, בו נכח, בין היתר, גם היוצר ציון שרעבי. שירתו של גולן באירוע זה לכדה את אוזניו של שרעבי, אשר התרשם מכשרונו של גולן, והחליט לקחת אותו תחת חסותו. בסוף 1993 הוציא גולן סינגל ראשון לרדיו: "דוניה - פני מלאך". השיר לא זכה להצלחה רבה. במקביל, שימש גולן כזמר הבית במועדון ההופעות "גוש 24" בראשון לציון. בשנת 1994, החליט גולן להפסיק את הקשר המוזיקלי עם שרעבי, והחל לאסוף בעצמו טקסטים שנכתבו על ידי יוצרים שונים, דוגמת אביחי מליחי, כהכנה לקראת אלבום חדש. בינואר 1996, הוציא גולן את אלבומו הראשון, "לחישה בלילה", אותו הפיק כמעט לבדו - במימון עצמי. הגוף היחיד אשר נאות היה לתמוך בו כלכלית, היה הנהלת קבוצת הכדורגל בה שיחק דאז, הפועל מרמורק. באותה השנה, חתם גולן על חוזה אמרגנות והפקות עם ישי בן צור, בעליו של אולפן ההקלטות "אולפני בן צור". הדבר התרחש לאחר שבן צור וידידו, אביהו מדינה, הגיעו יחדיו להופעה של גולן, אשר נערכה במועדון ה"אקסיט" ברחובות. האלבום "לחישה בלילה" נחל כישלון מכירתי, אך הסופרלטיבים שקיבל הגיעו דווקא מכיוון מבקרי המוזיקה בעיתונות. מלבד השירים "לחישה בלילה" ו"כמו רוח סערה", שהפכו לימים להיטי מועדונים, בלטו באלבום זה גם השירים: "חזרי אליי" ו"אמא אמא", אשר בוצע פעמים רבות קודם לכן על ידי זמרים מזרחיים ידועים, עליהם נמנה גם זוהר ארגוב. באמצע 1996, יצא לאור אלבומו השני של גולן: "אייל גולן בהופעה חיה", בהפקתו של ישי בן צור. אלבום זה, שהיה, כביכול, הקלטה של הופעה חיה, היה למעשה אלבום אולפן. האלבום כלל מחרוזות משיריהם של זוהר ארגוב ובעז שרעבי, כמו גם גרסאות כיסוי לכמה משיריו של רמי קלינשטיין. כמו כן, נכללו באלבום זה מספר מחרוזות בערבית, כמו גם שיר הנושא מתוך אלבום הבכורה: "לחישה בלילה". האלבום הצליח מעל למשוער, והניב מכירות של עשרות אלפי עותקים.

1996–2000: שיתוף הפעולה עם אתניX

בשנת 1996, תרו חברי להקת אתניX: זאב נחמה ותמיר קליסקי אחר זמר מזרחי, בשאיפה להפיק עבורו אלבום. השניים ראו את גולן בהופעתו הטלוויזיונית הראשונה, במופע אשר כונה: "זוהר בדשא", ואשר נערך לזכרו של זוהר ארגוב, והחליטו כי מצאו את האדם המתאים לשם כך. בהמשך לכך, פנו השניים לישי בן צור, על מנת לאמת עמו באופן סופי את הרושם החיובי שהותיר עליהם גולן. בן צור זיהה את הפוטנציאל העתידי הגלום בשיתוף הפעולה של גולן עם הלהקה, והמליץ עליו לשניים.
אלבומה הראשון של להקת אתניקס, אשר במסגרתו שיתפה פעולה עם גולן, היה השלישי במספר של גולן, והוא כונה: "בלעדייך". אלבום זה ראה אור בשנת 1997, וזכה להצלחה חסרת תקדים, במכרו למעלה מ-300,000 עותקים. בכך, היה אלבום זה לאחד האלבומים הישראלים הנמכרים ביותר בכל הזמנים. מרבית שירי האלבום נכתבו על ידי נחמה וקליסקי, וחלק גדול מהם היו ללהיטים: "לב של גבר", "בלעדייך" ו"צאי אל החלון". באלבום זה, ליוו חברי הלהקה את גולן בשירתם. השירים "צאי אל החלון" ו"לב של גבר" העפילו למקומות השני והשלישי, בהתאמה, במצעד הפזמונים העברי השנתי של רשת ג' לשנת תשנ"ז, וגולן עצמו זכה בתואר "זמר השנה" של התחנה, כמו גם של תחנות רדיו אחרות. תואר יוקרתי זה, בו זכה גולן, קבע ציון דרך היסטורי בתולדות התחנה: הוא היה הזמר המזרחי הראשון, אשר זכה בתואר זה.
אלבומו הבא של גולן, הרביעי במספר, אשר הוקלט אף הוא בשיתוף עם להקת אתניX, כונה "חייל של אהבה", וראה אור בשנת 1998. אלבום זה עלה על הצלחת קודמו, במכרו למעלה מ-320,000 עותקים סך הכל. היה זה אחד האלבומים הנמכרים ביותר בישראל אי פעם. אלבום זה כלל להיטים רבים, ביניהם: "דמעות", "יפה שלי", "שקלים", "בחוף של פורטוגל" ו"לקנות לך יהלום". בעקבות הצלחתו הגורפת של האלבום, זכה גולן פעם נוספת בתואר "זמר השנה", במצעד הפזמונים העברי השנתי של רשת ג', ושירו "דמעות" זכה בתואר "שיר השנה". כך השכיל גולן לקבוע ציון דרך היסטורי נוסף, כאשר ביצע שיר מזרחי, שזכה בפעם הראשונה בתואר יוקרתי זה. כמו כן, השתתף גולן באותה השנה בדואט משותף עם אתניX, בבצעם את השיר: "קן של אהבה", אשר נכלל באלבומה של הלהקה: "ברוכים הבאים לישראל".
אלבומו החמישי במספר של גולן, שהיה גם אלבום האולפן השלישי והאחרון בו שיתף פעולה עם הלהקה, היה "הסתכלי אלי". הוא ראה אור בשנת 1999. גולן זכה בפעם השלישית ברציפות בתואר "זמר השנה", במצעד הפזמונים העברי השנתי של רשת ג', והשירים: "הסתכלי אלי", "בעירי", "מלך המגרש", "איך", "ים של טעויות", "לב חולה" ו"תודה לאל" זכו להצלחה במצעדי הרדיו השונים. עם זאת, לא זכה האלבום להצלחה המסחרית לה זכו האלבומים: "בלעדייך" ו"חייל של אהבה".
את שיתוף הפעולה ביניהם סיכמו גולן ואתניX בסיבוב הופעות משותף בשנת 2000, שתועד על גבי אלבום ההופעה: "המופע המשותף". בתום סבב מופעים זה, הופסק שיתוף הפעולה בין גולן ובין אתניX.

2000–2004: הפסקה מלהקת אתניX

בשנת 2000, השתתף גולן בפסטיגל, וביצע את השיר "בובים בובות". השיר זכה במקום השני בתחרות שירי הפסטיגל.
לאחר הפסקת שיתוף הפעולה עם אתניX, יצא גולן לדרך עצמאית. אלבומו הראשון של גולן לאחר עידן אתניX, והשישי במספר, "צליל מיתר", יצא בשנת 2001. האלבום זכה להצלחה גדולה, ונמכר בלמעלה מ-120,000 עותקים תוך זמן קצר. האלבום כלל את הלהיטים: "צליל מיתר", "מיליון או דולר", "הריקוד הוא שלך" ו"לו הייתי". כמו כן, נכלל באלבום גם השיר "בובים בובות".
בשנת 2002, הוציא גולן את אלבומו השביעי: "ואני קורא לך". האלבום הגיע בפרק זמן של כחודש וחצי בלבד מרגע יציאתו, נמכר האלבום בכ-100,000 עותקים.
בשנת 2003, הוציא גולן את אלבומו השמיני: "חלומות", אשר כל שיריו היוו גרסאות כיסוי לשירי אמנים שונים. את שיר הנושא של האלבום, "חלומות", אותו ביצעה במקור רוחמה רז, שר גולן לראשונה בתחרות מלכת היופי של אותה השנה. נוסף על שיר זה, כלל האלבום גרסאות כיסוי לשירים: "האהבה הישנה" של שלמה ארצי ו"רחוק רחוק" של חוה אלברשטיין. נוסף על אלו, נכללו באלבום מספר מחרוזות שירים של זוהר ארגוב וג'ו עמר.

2005–2008

בעקבות הצלחתו של אלבום זה, החליט גולן להמשיך את מגמת שיתוף הפעולה עם אמני הפופ והרוק. בינואר 2005, הוציא גולן את האלבום "ההופעה". אלבום זה כלל הקלטת הופעתו של גולן, אשר נערכה בשנת 2002, במסגרתה שר את שירי אלבומו השביעי: "ואני קורא לך".
ב-29 במרץ 2005, הוציא גולן את אלבומו התשיעי: "מציאות אחרת". 
כעבור שנתיים, ב-25 במרץ 2007, הוציא גולן את אלבומו העשירי: "בשבילך נוצרתי". אלבום זה כלל את הסינגלים: "אם יש גן עדן", "אל תלכי לי", "כבר לא יכול", "בשבילך נוצרתי", "לוחמת" ו"שמועות". השיר "כבר לא יכול".
ב-7 במרץ 2008, הוציא גולן את אלבומו ה-11, "הוזה אותך מולי". מתוך האלבום יצאו הסינגלים: "הוזה אותך מולי", "הלב שלי", "את שלי אני שלך", "פיצריקה" ו"מצטער".
בספטמבר 2008 יצא אלבום ההופעה: "אייל גולן בהיכל התרבות", שתיעד את הופעתו של גולן בהיכל התרבות.

2009–2011

ב-9 במרץ 2009 הוציא גולן לאור את אלבומו ה-12: "זה אני". האלבום כלל את השירים: "זה אני", "יפיופה", "לנצח בני", "למות מקנאה" ו"מטורף". השיר "לנצח בני" הוא גרסת כיסוי לשיר שביצעה במקור אביבה אבידן. באלבום נכלל גם חידוש לשירו של שימי רון: "שעת פרידה". האלבום מכר מעל 150,000 עותקים. השיר "זה אני" נבחר כ"שיר השנה" במצעד הפזמונים השנתי של רשת ג' ובעוד שלושה מצעדים שונים, וגולן הוכתר כזמר השנה בארבעה מצעדים שונים.
ב-15 באוקטובר 2009, זכה גולן בתואר "זמר העשור" עבור העשור שחלף, במסגרת "פסקול העשור" - פרויקט משותף של גלי צה"ל וערוץ 24. באותו החודש, הוציא כסינגל דואט משותף עם שרית חדד בשם "רגע גדול", בעקבות זכיותיהם בתארים "זמר העשור" ו"זמרת העשור". השיר יצא לאור רק כשלוש שנים לאחר מועד הקלטתו. הדואט זכה להצלחה רבה, הושמע רבות ברדיו, והגיע ל-80,000 הורדות סלולריות תוך שבוע.
בדצמבר 2009, הופיע גולן בפסטיגל. ב-30 בדצמבר באותה השנה פורסם, כי גולן היה האמן המושמע ביותר בתחנות הרדיו בישראל במהלך שנת 2009.
ב-3 במרץ 2010 הוציא גולן את אלבומו ה-13, "דרך לחיים". האלבום הכיל בין היתר את הסינגלים: "על חבל דק", "ג'ונגל", "נשיקה אחת ממך", "מי שמאמין", "דרך לחיים" ו"ידעת שזה זמני", שהקליט גולן, במסגרת הפרויקט "עוד מעט נהפוך לשיר" של גלי צה"ל. האלבום הגיע למעמד אלבום פלטינה, במכרו למעלה מ-40,000 עותקים.
במסגרת השקת האלבום, יצא גולן לסיבוב הופעות משותף עם הבדרן אלי יצפאן, שכלל שש הופעות בהיכל נוקיה במהלך אותו הקיץ. אלבום ההופעה "אייל גולן בנוקיה" תעד את הופעתו של גולן בהיכל.
במאי 2010, הוציא גולן דואט עם ליאור נרקיס בשם "אני מבטיח". השיר נכלל באלבומו של נרקיס, "ערב טוב".
ב-9 באוגוסט 2010, הוציא גולן אוסף שירי אהבה ובלדות. האוסף נקרא "אייל גולן - זר כיסופים: אוסף שירי אהבה".
ב-1 בספטמבר 2010 פרסמה חברת מדיה פורסט, כי גולן היה הזמר המושמע ביותר בתחנות הרדיו בישראל במהלך שנת 2010.
ב-12 באפריל 2011, יצא אלבומו ה-14 של גולן: "חלק מחיי". אשר הכיל את הסינגלים: "נולדת בשבילי", "חלק מחיי", "כשאחר", "ללכת או להישאר", "בואי נברח", "רציתי להגיד לך", "מזמור לגלעד" (שהוקדש לגלעד שליט שהיה בשבי החמאס) וגרסה מחודשת לשירו של מוני ארנון: "תמונה שבורה", שהקליט גולן במקור עבור האלבום "שני צדדים למטבע". האלבום הגיע למעמד אלבום פלטינה, בעקבות מכירה של למעלה מ-40,000 עותקים. לאחר חמישה חודשים, הגיעו מכירות האלבום ל-80,000 עותקים. בעקבות כך, זכה גולן בפעם החמישית בתואר "זמר השנה" במצעד הפזמונים העברי השנתי של רשת ג', וכן בפעם הראשונה במצעד השנתי של גלגלצ. השיר "כשאחר" דורג במקום השני במצעד השנתי של גלגלצ, המיקום הגבוה ביותר של שיר מזרחי במצעדי התחנה מאז ומעולם, ואף נבחר כ"שיר השנה" מטעם אקו"ם.

2012–2014

ב-6 בפברואר 2012, יצא אלבום הופעה של גולן בשם: "חלק מחיי - הופעה חיה בבריכת הסולטאן", אשר תעד את הופעתו בבריכת הסולטאן, במהלך סיבוב הופעותיו, בקיץ 2011.
ב-25 במרץ 2012 יצא אלבומו ה-15, "נגעת לי בלב". אלבום זה כלל את הסינגלים: "מנגינה", "נגעת לי בלב", "לבדי" ו"כשאת איתו". האלבום הגיע למעמד אלבום פלטינה משולשת, לאחר שמכר למעלה מ-150,000 עותקים.
ב-2 באוגוסט 2012, הוציא גולן דואט עם דודו אהרון בשם "ממכרת".
ב-2 בספטמבר 2012 פרסמה חברת "מדיה פורסט", כי גולן היה הזמר המושמע ביותר בתחנות הרדיו בישראל במהלך שנת תשע"ב. שירו "כשאת איתו", היה אחד השירים המושמעים ביותר באותה שנה. עוד באותו היום, הוציא גולן אלבום אוסף כפול, אשר הכיל את מיטב שירי האהבה מכל הקריירה שלו. אלבום זה כונה: "באהבה אייל גולן". ב-12 בספטמבר 2012, יצא לאור אלבום ההופעה: "נגעת לי בלב בקיסריה", אשר תיעד את סיבוב הופעותיו של גולן במהלך קיץ 2012. ב-16 בספטמבר 2012, זכה גולן בתואר "זמר השנה", במצעד המשותף של mako וערוץ 24, וכן זכה בפעם השנייה ברציפות בתואר "זמר השנה", במצעד הפזמונים העברי השנתי של גלגלצ.
ב-18 במרץ 2013, יצא אלבום האולפן ה-16 של גולן, "הלב על השולחן", לו קדמו שני סינגלים: "את" ו"סטטוס מאוהב".האלבום הצליח ותוך שבועיים מכר מעל ל-60,000 עותקים; בכך הגיע למעמד אלבום פלטינה כפול.
בספטמבר 2013, נבחר גולן ל"זמר השנה" בפעם השמינית, "במצעד השנתי של ישראל" של ערוץ 24 ואתר מאקו, רדיו חיפה ורדיו תל אביב; שירו "כל החלומות" זכה בתואר "שיר השנה", אף על פי שלא יצא כסינגל מתוך האלבום, ואף נבחר כ"שיר השנה" מטעם אקו"ם.
ב-18 ביוני 2013, הוציא גולן את השיר "קל כל כך". ב-3 באוגוסט 2013, יצא הסינגל "בגופייה צמודה". ב-15 באוקטובר 2013, יצא שירו "מבעד לדמעה", סינגל ראשון לקראת אלבומו ה-17.
ב-1 בדצמבר 2013, יצא השיר השני: "מתפלל". שיר זה היה המושמע ביותר ברדיו בשבוע הראשון לצאתו. ב-11 בדצמבר 2013, בדו"ח סיכום השנה של עשרת הקליפים הישראלים הנצפים ביותר באתר יוטיוב, הגיעו ארבעה שירים מתוך האלבום "הלב על השולחן" למקומות הראשונים: "כל החלומות", "את", "היא לא את" ו"הלב על השולחן".
ב-29 בדצמבר 2013 פורסם על ידי אקו"ם, שגולן היה הזמר המושמע ביותר בשנת 2013, ושירו "סטטוס מאוהב" מהאלבום "הלב על השולחן" היה לשיר המושמע ביותר.
ב-7 באפריל 2014, הוציא גולן את אלבומו ה-17: "ימים יגידו", הכולל את רצועות: "הלילה תרקדי", "מתפלל" וכן הסינגלים "מבעד לדמעה" ו"צללים של דמותה". האלבום מכר 30,000 עותקים תוך פחות מ-24 שעות, והפך אלבום פלטינה.
ב-15 ביוני 2014, הוציאו גולן ושרית חדד את הדואט השני המשותף שלהם: "עד הסוף". ב-23 ביולי 2014, הוציא גולן את השיר "שמור עליו"- שיר תפילה ובקשה, המוקדש לחיילי צה"ל שנלחמו במהלך מבצע צוק איתן. ב-24 בספטמבר 2014, זכה גולן בתואר זמר השנה של ישראל במצעד השנתי של ישראל לשנת תשע"ד על ידי גולשי mako, צופי ערוץ 24 ומאזיני רדיו תל אביב רדיו דרום, רדיו חיפה ורדיו חם אש. ב-3 בנובמבר 2014, הוציא את השיר "שוב לאהוב", הסינגל הראשון מתוך אלבומו ה-18 במספר.

2015–2018

ב-11 בינואר 2015, הוציא גולן את הסינגל השני: "כשתגדל", אותו הקדיש לבנו יאן, סינגל שני מתוך אותו אלבום. ב-24 במרץ 2015, הוציא גולן את אלבומו ה-18: "בסוף כל יום".
במהלך סוף 2015 ותחילת 2016 הוציא גולן שני סינגלים: "טוב לך איתו" ו"אייל גולן קורא לך". הסינגלים נכללו באלבומו ה-19, "רחוק מכאן", אשר ראה אור ב-10 באפריל 2016. האלבום הגיע למעמד פלטינה משולשת.
ב-23 באוגוסט 2016, הוציא גולן את השיר "רק תדעי", בו שיתף פעולה עם הזמרים מייק סטנלי ודוק אנטוני. ב-2 באוקטובר 2016 זכה גולן בתואר זמר השנה ובתואר שיר השנה על ידי גולשי "מאקו", צופי ערוץ 24 ומאזיני רדיו תל אביב, רדיו חיפה ורדיו חם אש.
ב-29 במרץ 2017, הוציא גולן את האלבום "לא פשוט להיות פשוט", לראשונה בקריירה הוציא גולן אלבום כפול. טרם יציאת האלבום יצאו שלושה סינגלים: "בלי להתכוון", "גודה בובה" (בשיתוף Vivo), ו"יפה לך להיות מאושרת".
ב-5 ביולי באותה השנה הוציא גולן את השיר: "תבואי היום". כעבור יומיים, הפך השיר למושמע ביותר באתר יוטיוב ובתחנות הרדיו]. השיר הוכתר כשיר השנה של 2017, מטעם "כאן גימל"]. במהלך חודש ספטמבר של 2017, הופיע גולן לצדה של הזמרת אילנית, במסגרת מופע חד פעמי לרגל חגיגות יום הולדתה ה-70.

2019–הווה

ב-3 בינואר 2018, הוציא גולן סינגל ראשון מתוך האלבום ה-21 העתיד לצאת, בשם: "כמו בספרים ההם", שנכתב על ידי אבי אוחיון והולחן על ידי אסף צרויה. ב-18 במרץ 2018, הוציא גולן אלבום הכולל עשרה קאברים לשירי זוהר ארגוב, כמחווה לציון שלושים שנה למותו. טרם יציאת האלבום, שוחררו שני סינגלים מתוכו: "נכון להיום" ו-"עוד דקה את נעלמת". על העיבוד וההפקה המוזיקלית באלבום היה אמון יעקב למאי.
ב-19 באפריל 2018, הוציא גולן ביצוע מחודש לשיר "האם להיות בך מאוהב" של אביב גפן, במסגרת התוכנית "פסקול 70". כמו כן, הוציא גפן עיבוד מחודש לשירו של גולן, "צליל מיתר". באותו חודש, עלה מחזה המבוסס על שיריו של גולן, "זה אני", בתיאטרון הקאמרי, שנכתב על ידי מאור זגורי.
ב-17 במאי 2018, הוציא גולן שני דואטים עם משה פרץ: "הולכים להשתגע" ו"המילים החסרות". פרסום הידיעה עורר ביקורת ציבורית על רקע פרשת החשדות נגד גולן בדבר קיום יחסי מין עם קטינות. ביולי 2018, הוציא גולן את הסינגל: "אסתדר לבד". ב-25 ביולי 2018 פורסם, כי אייל גולן ומשה פרץ ישתפו פעולה לראשונה על במה אחת, במופע מוזיקלי משותף בשם "הולכים להשתגע". ב-23 באוקטובר 2018 הוציא גולן את השיר "אהיה בכל מקום. בנובמבר 2018 הוציא את השיר "לא מבינה עברית" 
בינואר 2019 בעקבות השתתפותו בתוכנית הטלוויזיה "גולסטאר תאילנד" הוציא חידוש לשיר "שבת של כדורגל", שביצע במקור הרצל קביליו. עוד באותו חודש הוציא את "אהבה ראשונה". בפברואר 2019 הוציא את השיר "הפוך מהיקום".
באפריל 2019, הוציא גולן את אלבומו הכפול השני ואלבומו ה-22, "הפוך מהיקום". באלבום בלט, מבחינת השמעות, השיר "ממה את מפחדת" בדואט עם בניה ברבי. ביולי 2019 הוציא את השיר "אוסף עוד געגוע". בספטמבר 2019 הוציא את הבלדה "עושה עם העיניים". 
ב29 בספטמבר 2019 (ערב ראש השנה) זכה שירו של גולן "מי שמאמין" "במצעד העשור הרשמי של ישראל" של כאן גימל, כמו כן שיר נוסף של גולן זכה במקום השלישי "את" זה השיר שזכה באותו מצעד.

טלוויזיה

ב-20 בפברואר 2011, השתתף גולן לראשונה בתוכנית מציאות בערוץ 24, אשר שמה היה: "אייל גולן קורא לך". במסגרת תוכנית זו, חיפש גולן זמרת ים-תיכונית, עבורה יפיק אלבום, בעזרתם של היוצרים: יוסי גיספן, עדי לאון ומגיש הטלוויזיה ירון אילן.
במחצית השנייה של שנת 2013, החל גולן לשפוט בתוכנית "הכוכב הבא", אך במהרה הושעה מתפקידו, עקב פרשת החשדות שעלו נגדו, בדבר קיום יחסי מין עם קטינות. גולן השתתף במהלך 2013 כשחקן אורח, בשני פרקים בסדרה "להיות איתה", של אסי עזר. באוקטובר 2017, הוכרז שגולן ישתתף בתוכנית מציאות חדשה, "אביב או אייל", לצדו של הזמר אביב גפן, בקשת 12. התוכנית עלתה לשידור ב-9 ביולי 2018.

הרשעה בעבירות מס

ב-17 בינואר 2011, נעצר גולן ושוחרר בערבות ובתנאים מגבילים, לאחר שנחשד בהעלמת מס. ב-20 באוקטובר 2013, הוגש נגדו ונגד מנהלים בחברת ההפקות שבבעלותו כתב אישום, בגין העלמת הכנסות בסך של כ-2.5 מיליוני ש"ח, והגשת חשבוניות פיקטיביות. במסגרת הסדר טיעון שנערך עמו, הודה גולן במיוחס לו. במסגרת הסדר הטיעון, נגזרו על גולן ארבעה חודשי עבודות שירות, 15 חודשי מאסר על תנאי וקנס כספי בסך 75,000 ש"ח. בעקבות הרשעתו, נמנעה ארצות הברית לחדש את אשרת הכניסה שלו, והוא חדל להופיע שם. על חברת "ליאם הפקות" שבבעלותו הוטל קנס כספי בסך 100,000 ש"ח.

חשדות בדבר קיום יחסי מין עם קטינות

בשנת 2013 החלה חקירה משטרתית נגד גולן, אביו דני ביטון ואחרים, בחשד לבעילה אסורה בהסכמה של קטינות. בנובמבר 2013 פורסם שמו של גולן בהקשר זה, בבלוג של עומרי חיון וברשתות החברתיות, חרף צו איסור פרסום שהוטל על פרטי החקירה. ב-20 בנובמבר, סמוך להזמנת גולן עצמו לחקירה, התיר בית המשפט, בהסכמת גולן, לפרסם כי הוא זה שנחשד בפרשה. לפי גרסתו, הקטינה עמה היה במגע הציגה עצמה כבגירה, ומשנודע לו שהיא קטינה, פרש ממנה. לפי גולן, יתר הטענות הן עלילת שווא לאחר שארבע קטינות העידו עדות שקר בחקירתן. ואמנם, הנערות שהתייצבו במשטרה חזרו בהן מההאשמות כלפיו, ובפברואר 2014, הודיעה הפרקליטות על סגירת התיק נגד אייל גולן מחמת חוסר ראיות. כתב אישום הוגש נגד אביו של גולן, במסגרת הסדר טיעון, והוא הורשע בביצוע עבירות מין במעריצותיו של גולן, ונידון לשנתיים מאסר בפועל. באפריל 2014 אמר גולן בראיון לידיעות אחרונות, כי הוא מתבייש ונגעל מהסיטואציה שתוארה, בה קיים יחסי מין בדירתו, למול עיניו של אביו.
בחודשים שלאחר פרסום הידיעות בכלי התקשורת, מיעטו תחנות הרדיו להשמיע את שיריו של גולן, וחלה ירידה של 23 אחוזים בהשמעות שיריו בכלל תחנות הרדיו בישראל- לעומת התקופה המקבילה שנה קודם לכן. בתחנות הארציות: "גלי צה"ל" ו"קול ישראל", חלה צניחה תלולה בהשמעות שיריו של גולן, של 70 אחוזים- לעומת התקופה המקבילה שנה קודם לכן. נוסף על כך, בוטלו עשרות הופעות של גולן. ב-20 בנובמבר 2013, הודיעה זכיינית התוכנית, חברת "קשת", על השעייתו מהתוכנית "הכוכב הבא", כמו גם על השעייתה של הפקת העונה הרביעית של "אייל גולן קורא לך", בעקבות החשדות אשר יוחסו לו בגין עבירות מין.
הפרשה שבה לכותרות בדצמבר 2018, עם המחאה הציבורית סביב ההחלטה להעניק לגולן בכנסת את "אות יקיר הזמר העברי". ח"כ מוסי רז ואחרים פנו במכתב ליו"ר הכנסת, בו נטען כי אדם שניצל את מעמדו לטובת ניצול מיני של נערות, אינו ראוי לכבוד מכנסת ישראל, גם אם אין במעשיו גוון פלילי. בתגובה איים גולן לתבוע את ח"כ רז.
ביולי 2019 פרסמו אורלי וילנאי וגיא מרוז ברשת 13 עדויות נוספות על הפרשה, שלפיהן גולן ביקש ממעריצות קטינות "לפנק" את חבריו. הנערות, אז בגילאי 14 עד 17, סיפרו על יחסי מין עם ביטון, עם גולן עצמו, ועם מקורבים נוספים, כאשר בתמורה קיבלו בגדים, אלכוהול, וכרטיס אשראי. לפי התחקיר, עלו חשדות לשיבוש החקירה מצד המעורבים: דיסק קשיח נמחק, והחוקרים העלו חשד כי הדירות והטלפונים הניידים של החשודים "נוקו". גם לא הוברר מי שכר עבור הנערות את עורכי הדין שייצגו אותן בשלב שבו חזרו מעדותן. גולן טען בתגובה, כי יש להעדיף את החלטת המשטרה לסגור את התיק, על פני הטענות המועלות בתחקיר. טרם שידור התחקיר פנה גולן לבית המשפט למנוע את השידור, בטענה כי העיתונאים הפרו הבטחות שניתנו לו. בית המשפט אישר את שידור התחקיר לאחר שקבע כי גולן מתקשה להוכיח את טענתו.

חיים אישיים

החל מגיל 8 שיחק גולן בקבוצת הכדורגל הפועל מרמורק מרחובות. בשנת 1997, לאחר יציאת האלבום המצליח "בלעדייך", קיבל גולן הצעה לעבור לשחק בקבוצת הכדורגל בית"ר ירושלים אותה הוא אוהד, אך דחה אותה, בהחליטו להתמקד במוזיקה. הוא המשיך לשחק בקבוצת הפועל מרמורק עד שנת 2005, אז עבר למכבי שעריים, בה שיחק עונה אחת. ביוני 2014, השקיע גולן, יחד עם איש העסקים ועורך הדין אלדד פרי, בקבוצת הכדורגל הפועל מרמורק. באוקטובר 2014, חזר בו מהשקעתו ביחד עם פרי. אולם מאז תמך גולן בקבוצה כלכלית כספונסר מספר עונות ואף קיבל תואר נשיא כבוד של המועדון ושמו של סבו חיים הונצח בשמו של המועדון (הפועל מרמורק רחובות "חיים") כשגם שכנע את פרי להיות ספונסר של הקבוצה.
על פי מגזין "פורבס", נכון ל-2012, נכתב כי גולן הוא הזמר המצליח ביותר בישראל מבחינה כלכלית.
ב-12 בספטמבר 2002, נישא גולן לדוגמנית ולמלכת היופי לשנת 2001, אילנית לוי. בשנת 2003 נולד בנם הבכור, וב-2006 נולדה בתם. ב-10 בנובמבר 2008, התגרשו השניים.
גולן ניהל מערכת יחסים עם הדוגמנית רוסלנה רודינה. ב-22 בנובמבר 2014, נולד לזוג בן, ובאפריל 2017 הם נפרדו.
בשנת 2019 התארס לדניאל גרינברג, הזוג מתגורר ברחובות.